આપણી આસપાસની અને આખી દુનિયામાં શું ચાલી રહ્યું છે એ વિશે સતત માહિતગાર રહેવામાં મદદરૂપ થાય છે અખબાર. ટીવી અને ઇન્ટરનેટના આક્રમણ છતાં હજી પણ અનેક લોકોની સવાર બાલ્કનીમાં કે હિંચકે ચાની ચૂસકી અને અખબાર નજર ફેરવ્યા પછી જ પડે છે. જો તમે પણ અખબાર વાંચનના આવા રસિયા હો અને ઘરે આવતાં બે-પાંચ અખબારથી તમને સંતોષ ન થતો હોય તો, ઇન્ટરનેટ તમારી મદદ કરી શકે છે. અહીં એવી કેટલીક સાઇટ/એપની વાત કરી છે, જેના પર સવારના પહોરમાં કરેલી ક્વિક ક્લિક્સથી, પાંચ-દસ મિનિટમાં તમે આખી દુનિયાનાં અખબારો પર નજર ફેરવવાનો આનંદ લઈ શકશો. આપણે અગાઉ જેની વાત કરી ગયા છીએ તે ફીડલી કે ફ્લિપબોર્ડ જેવી સાઇટ/એપ કામ લાગી શકે ખરી, પણ એમાં આપણે આપણને ગમતા અખબારોની આરએસસ લિંક સેટ કરવાની કસરત કરવી પડે અને એવું આપણે ગણતરીનાં અખબારો માટે કરી શકીએ, જ્યારે અહીં તો એક સાથે હજારો અખબારો પર નજર ફેરવવાની સગવડ છે.